รัฐบาลไทย-ข่าวทำเนียบรัฐบาล-ปลัดกระทรวงมหาดไทยรับมอบปัจจัย 1,000,000 บาท โดยเจ้าประคุณสมเด็จพระมหาธีราจารย์และคณะสงฆ์วัดพระเชตุพน เพื่อสมทบโครงการทุนเล่าเรียนหลวงสำหรับพระสงฆ์ไทย
วันอังคารที่ 20 ธันวาคม 2565
20/12/2565
ปลัดกระทรวงมหาดไทยรับมอบปัจจัย 1,000,000 บาท โดยเจ้าประคุณสมเด็จพระมหาธีราจารย์และคณะสงฆ์วัดพระเชตุพน เพื่อสมทบโครงการทุนเล่าเรียนหลวงสําหรับพระสงฆ์ไทย
ปลัดกระทรวงมหาดไทยรับมอบปัจจัย 1,000,000 บาท โดยเจ้าประคุณสมเด็จพระมหาธีราจารย์และคณะสงฆ์วัดพระเชตุพน เพื่อสมทบโครงการทุนเล่าเรียนหลวงสําหรับพระสงฆ์ไทย
วันนี้ (20 ธ.ค. 65) เวลา 11.00 น. ณ กุฏิคณะ ต. 34 วัดพระเชตุพนวิมลมังคลาราม ราชวรมหาวิหาร กรุงเทพฯ ท่านเจ้าคุณพระราชรัตนสุนทร (วินัย ธมฺมานนฺโท ป.ธ.5) ผู้ช่วยเจ้าอาวาสวัดพระเชตุพนวิมลมังคลาราม ราชวรมหาวิหาร เป็นผู้แทนเจ้าประคุณสมเด็จพระมหาธีราจารย์ เจ้าอาวาสวัดพระเชตุพนวิมลมังคลาราม ราชวรมหาวิหาร มอบปัจจัย จํานวนเงิน 1,000,000 บาท ให้แก่นายสุทธิพงษ์ จุลเจริญ ปลัดกระทรวงมหาดไทย เพื่อนําไปสมทบโครงการทุนเล่าเรียนหลวงสําหรับพระสงฆ์ไทย โดยมี นายธงชัย ลิขิตพรสวรรค์ ที่ปรึกษาปลัดกระทรวงมหาดไทย พร้อมด้วย นายอาระยะ วงศ์อุดม ผู้อํานวยการกองกลาง สํานักงานปลัดกระทรวงมหาดไทย ร่วมรับมอบ
พระราชรัตนสุนทร กล่าวว่า เจ้าประคุณสมเด็จพระมหาธีราจารย์ เจ้าอาวาสวัดพระเชตุพนวิมลมังคลาราม ราชวรมหาวิหาร ดําริว่า พระบาทสมเด็จพระเจ้าอยู่หัว ผู้ทรงพระคุณอันประเสริฐ ทรงมีพระราชปณิธานอันแน่วแน่ในการสืบสาน รักษา และต่อยอด พระราชดําริของสมเด็จพระบรมชนกนาถ คือ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระผู้พระราชทานกําเนิดโครงการทุนเล่าเรียนหลวงสําหรับพระสงฆ์ไทย เพื่อเป็นทุนการศึกษาสําหรับพระสงฆ์และสามเณรในการศึกษาเล่าเรียนพระปริยัติธรรมและหลักธรรมคําสอนแห่งพระธรรมเพื่อเผยแผ่ให้แก่พุทธบริษัททั้งปวง อันเป็นการธํารงพระพุทธศาสนาให้เป็นสรณะที่พึ่งของพุทธศาสนิกชน สืบทอดพระบรมเจตนาพุทธานุภาพแห่งองค์สมเด็จพระสัมมาสัมพุทธเจ้า จึงได้มอบหมายให้ดําเนินการจัดตั้งกล่องเพื่อรับบริจาคปัจจัยสําหรับสมทบโครงการทุนเล่าเรียนหลวงสําหรับพระสงฆ์ไทย ในบริเวณพระอุโบสถ พระวิหาร รวมถึงสถานที่ต่าง ๆ ภายในวัดพระเชตุพนวิมลมังคลาราม ราชวรมหาวิหาร เพื่อให้ญาติโยมที่มาประกอบศาสนกิจ มาทําบุญ รวมถึงนักท่องเที่ยวที่มาเยี่ยมชม มาสักการะสิ่งศักดิ์สิทธิ์ภายในวัด ได้ร่วมกันบริจาคเงินเพื่อสมทบกองทุนฯ ดังกล่าว และเมื่อถึงเวลาอันเหมาะสม ทางวัดจึงได้ทําการเปิดตู้และรวบรวมปัจจัย ซึ่งในครั้งนี้ มียอดปัจจัยที่ได้รับบริจาคเป็นเงิน 1,000,000 บาท จึงขอมอบให้กับท่านสุทธิพงษ์ จุลเจริญ ปลัดกระทรวงมหาดไทย เพื่อนําไปสมทบทุนโครงการทุนเล่าเรียนหลวงสําหรับพระสงฆ์ไทย ตามวัตถุประสงค์และเจตนาของท่านเจ้าประคุณสมเด็จฯ และคณะสงฆ์วัดพระเชตุพนวิมลมังคลาราม ราชวรมหาวิหาร ต่อไป
นายสุทธิพงษ์ จุลเจริญ ปลัดกระทรวงมหาดไทย กล่าวว่า ขอกราบขอบพระคุณท่านเจ้าประคุณสมเด็จพระมหาธีราจารย์ เจ้าอาวาสวัดพระเชตุพนวิมลมังคลาราม ราชวรมหาวิหาร และท่านเจ้าคุณพระราชรัตนสุนทร รวมถึงพระเถรานุเถระ วัดพระเชตุพนวิมลมังคลาราม ราชวรมหาวิหาร ทุกรูป ที่เมตตาให้กระทรวงมหาดไทย ได้เป็นธุระในการรับมอบปัจจัยเพื่อสมทบโครงการทุนเล่าเรียนหลวงสําหรับพระสงฆ์ไทย เป็นจํานวน 1,000,000 บาท ในวันนี้ ซึ่งโครงการทุนเล่าเรียนหลวงสําหรับพระสงฆ์ไทย จัดตั้งขึ้นตามพระราชดําริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร เมื่อวันที่ 5 กุมภาพันธ์ 2547 พร้อมพระราชทานทุนปฐมฤกษ์ส่วนพระองค์เป็นทุนแรกเริ่ม เพื่อสนับสนุนพระภิกษุและสามเณรให้ได้มีโอกาสศึกษาพระธรรมวินัย พระปริยัติธรรมให้ลึกซึ้งแตกฉาน มีโอกาสศึกษาพระพุทธศาสนาขั้นสูงจากสถาบันพุทธศาสนาในประเทศ และนําไปเผยแผ่เพื่อเป็นหลักยึดเหนี่ยวจิตใจและความคิดในการดําเนินชีวิตของพุทธศาสนิกชน โดยผู้รับทุนจะต้องเป็นพระภิกษุ หรือสามเณรที่มีสัญชาติไทยมีศีลาจารวัตรที่งดงามตามพระธรรมวินัย มีความประพฤติเรียบร้อย มีวิริยะอุตสาหะในการศึกษาเล่าเรียนจนสําเร็จหลักสูตร และมีจิตอาสา โดยต้องผ่านการคัดเลือกตามเกณฑ์ของโครงการฯ และของสถานศึกษาที่ศึกษาอยู่ แบ่งออกเป็น 5 ประเภท ได้แก่ 1. ทุนศึกษาบาลีชั้นสูง (แบบต่อเนื่อง) เปรียญธรรม 6 - 9 ประโยค 2. ทุนระดับอุดมศึกษา (แบบต่อเนื่อง) ด้านพุทธศาสตร์ ระดับปริญญาตรี-ปริญญาเอก 3. ทุนหลักสูตรอบรมพระนักเทศน์ 4. ทุนหลักสูตรอบรมพระวิปัสสนาจารย์ และ 5. ทุนหลักสูตรอบรมพระธรรมจาริก
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า สําหรับพี่น้องประชาชนผู้มีจิตศรัทธาและมีความประสงค์ที่จะร่วมสมทบทุนบริจาคเงินในโครงการทุนเล่าเรียนหลวงสําหรับพระสงฆ์ไทย สามารถร่วมสมทบผ่านธนาณัติ ตั๋วแลกเงินธนาคาร เช็คขีดคร่อม ตามที่อยู่ โครงการทุนเล่าเรียนหลวงสําหรับพระสงฆ์ไทย ทําเนียบองคมนตรี ถนนสราญรมย์ เขตพระนคร กทม. 10200 หรือ โอนเงินผ่านบัญชีธนาคารออมทรัพย์ ชื่อบัญชี “โครงการทุนเล่าเรียนหลวงสําหรับพระสงฆ์ไทย" ธนาคารไทยพาณิชย์ จํากัด มหาชน สาขาพระบรมมหาราชวัง หมายเลขบัญชี 061-2-06592-5 โดยสามารถส่งหลักฐานการโอนเงิน ทางโทรสารหมายเลข 0-2220-7403 หรือทาง Facebook Fanpage โครงการทุนเล่าเรียนหลวงสําหรับพระสงฆ์ไทย E-mail. [emailprotected] และทางไลน์ไอดี kstm565 โดยสามารถสอบถามรายละเอียดเพิ่มเติมได้ที่หมายเลขโทรศัพท์ 0-2220-7400 ต่อ 4121, 4217, 4345 และ 4358